[{"text_idx": "#000000", "text": "Dum kvar vesperoj nia muzika kulturo floris en Seto"}, {"text_idx": "#000001", "text": "IREM okazis dum Pasko en Seto, agrabla Mediteranea urbo, sur la Langvedoka marbordo, fama pro siaj kanaloj, sia granda lageto de Tau\u0306o, kiun oni povas admiri de la supro de la tre konata Mont Saint Clair."}, {"text_idx": "#000002", "text": "Krom la prelegoj, laborgrupoj, jarkunvenoj, debatoj, filmoprojekciado, danca ateliero, ekskursoj ktp (vidu la artikolon de Arno Lagrange) kvar ric\u0302aj kulturaj vesperoj buntigis la programon de c\u0302i tiu renkontig\u0302o en la feriejo Le Lazaret.\n2011 estas aparta jaro, kaj Seto estas aparta loko elektita pro la tridekjara datreveno de la forpaso de Georges Brassens, kiu ankau\u0306 nau\u0306dekjarig\u0302us c\u0302i-jare. Estis nature omag\u0302i tiun elstaran artiston, naskitan kaj entombigitan en Seto."}, {"text_idx": "#000003", "text": "La c\u0302eesto de Jacques Yvart estis nepra, ja por li Georges Brassens estis la artista baptopatro. Lia veno estis markita per la apero de la j\u0302us eldonita albumo Brassens plu, kiun li ofereme donacis al la urbestro de Seto, okaze de la oficiala malfermo de IREM, por danki pro la akcepto kaj helpo, kiun la urbo donis por la Esperanto-arang\u0302o. Jacques Yvart kantis por la multnombra c\u0302eestantaro La geamantoj sur la verda benk\u2019 antau\u0306 la honorvino."}, {"text_idx": "#000005", "text": "Jacques Yvart la sabatan vesperon kantis en la koncertejo Georges Brassens en la urbocentro, antau\u0306 c\u0302. 400 IREM-anoj, kiujn kompletigis urbanoj kaj turistoj. La tekstoj, majstre tradukitaj en Esperanton, la interpretado de Jacques, la sobra kaj intima gitar-akompano kaj la akordiono de FAMo reeh\u0302is emocie kaj kortus\u0302e en tiu grandega salono, kvankam la akustiko de la koncertejo ne estis tre tau\u0306ga por tiu intimeca kaj sentoplena spektaklo."}, {"text_idx": "#000006", "text": "La antau\u0306a vespero, vendrede, la interkona vespero, estis gvidita de FAMo en festeca etoso, por akcepti la partoprenantojn de IREM en Le Lazaret. Artisto, kiu regas kutime humuron kaj mokon en siaj kantoj, FAMo tiuvespere invitis kelkajn partoprenantojn, kiuj tradukis popolajn kaj tradiciajn kanzonojn, kaj kiuj instigis la plenplenan salolon al kunkantado kaj amuzig\u0302ado."}, {"text_idx": "#000007", "text": "La ideo partoprenigi la c\u0302eestantaron motivis ankau\u0306 la bandojn Kaj Tiel Plu kaj Kapriol! kiuj danc-etosigis la dimanc\u0302an vesperon denove en la koncertejo Georges Brassens.La unua venis el Katalunio kaj la dua el la nordo de Nederlando, Frislando."}, {"text_idx": "#000009", "text": "Ili oferis muzikan kaj dancan vesperon, en kiu multnombraj partoprenantoj entuziazme kaj sinsekve dancis bureojn, \u201cchampenoises\u201d, polkojn, valsojn, skotis\u0302ojn por fini per momento escepte forta, dum kiu la du muzikistaroj, al kiuj aldonig\u0302is la violistino Franc\u0327oise Noireau, venis muziki kune inter la publiko antau\u0306 la scenejo."}, {"text_idx": "#000010", "text": "La lasta vespero, lunde, en Lazaret estis tre varia kun la humura teatraj\u0302o La grandioza kongreso plenumita de la Tuluza Teatra Trupo (TTT), verkita de Rikardo Cash, postsekvita de koncerto de la okcitana kantisto Patric. La okcitana lingvo kunig\u0302is c\u0302i-vespere kun Esperanto dank\u2019 al la rimarkindaj tradukoj de liaj tekstoj en Esperanton fare de la moskvanino Ludmila Novikova, kiu venis al Seto admiri sian favoratan kantiston; tri el tiuj kantoj estis kantitaj de JoMo kun la gitara akompano de Patric."}, {"text_idx": "#000012", "text": "Poste JoMo malkovris al la plenega salono sian spektaklon kun la bando Solnis\u0302ka \u2013 kanzonoj, tradiciaj dancoj rusaj, ciganaj, slavecaj, per tre persona interpretado, foje humura, romantika, fres\u0302a, leg\u0302era, kun granda arta kvalito. Kun akompano de tri gedancistoj kaj tri gemuzikistoj, JoMo plian fojon c\u0302armegis kaj konkeris la publikon."}, {"text_idx": "#000013", "text": "Dum la tuta renkontig\u0302o la diskoservo de Vinilkosmo inter la du libroservoj (Espe\u0301ranto-France kaj SAT-Amikaro) prezentis grandan elekton de diskoj (pli ol cent titoloj) inter kiuj furoris la plej laste aperintaj de Kaj Tiel Plu, Kapriol!, Manu\u0306el, Inicialoj, Dolchamar, Eterne Rima, Afrika Kompilo kaj precipe Brassens plu de Yvart, de kiu c\u0302irkau\u0306 cent ekzempleroj estis ac\u0302etitaj dum IREM."}, {"text_idx": "#000015", "text": "Pliajn informojn kaj fotojn vi povas trovi en la retejo de la renkontig\u0302o:"}, {"text_idx": "#000019", "text": "Demonstraj versioj de \u201cLa Ondo\u201d"}]